*Bovdehus Sámi girjjálašvuođabeaivái*

*Golggotmánu 27. beaivvi lágida Sámedikki girjerájus Sámi girjjálašvuođabeaivvi Stormen sáme giellaguovdásjis Bådådjos.*

*Mii fállat máŋggabealálaš ja miellagiddevaš girjjálašvuođaprográmma, ja prošeavtta Lohkh munnjien/ Loga munnje/ Lågå munji/ Les for meg! almmuhanseminára.*

*Prošeakta lea prošeavtta «Bokstart» sámi variánta, ja lea ráhkaduvvon ovttasráđiid Foreningen !lesiin, ja Sámi lohkanguovddážiin.*

*Almmuhansemináras biddjojuvvo ovdan lohkanprošeakta, mii lea oaivvilduvvon sámi smávvamánnábearrašiidda, ja min ovttasbargoguimmiin leat sáhkavuorut lohkama, giellaovdánahttima ja giellaválljema birra.*

*Sámedikki girjerájus háliida ásahit buori ovttasbarggu sámi giellaguovddážiiguin ja sámi deaivvadanbáikkiiguin miehtá riikka.*

*Lágideapmi lea rabas buohkaide!*

*Lágideapmi rávdnjejuvvo, ja de sáhttet buohkat geat háliidit, searvat digitálalaččat.*

*Mii bovdet álbmotgirjerádjosiid, giellaguovddážiid ja sámi deaivvadanbáikkiid rávdnjet dán lágideami oassin iežaset sámi giellavahku-prográmmas. Liŋka almmuhuvvo Sámedikki girjerádjosa Facebook-siidui.*

*Dii lehpet maiddái bures boahtimat Bådåddjui!*

*Min girjjálašvuođaprográmmas lea girječálliságastallan Elin Anna Labbain, «Hearrát dat bidje min», ja vuosttašovdanbuktin gehččiide - Simon I. Marainen ovdanbuktá iežas bálkkašupmái nammaduvvon rádionovealla «Áddjá och renen».*

*Muđui leat maiddái sáhkavuorut, Johan I. Borgås «Samer ved Storhavet», Aina Bye ja Bengt Jåma, «Skuterhistorier», ja earáin.*

*Prográmma lea biddjojuvvon mielddusin, ja dan sáhttá čálihit olggos ja almmuhit din iežadet sámi giellavahku-prográmmaide.*

*Liŋka Sámedikki girjerádjosa Facebook-siidui.*

[*https://www.facebook.com/search/top?q=s%C3%A1medikki%20girjer%C3%A1dju%2Fsametingets%20bibliotek*](https://www.facebook.com/search/top?q=s%C3%A1medikki%20girjer%C3%A1dju%2Fsametingets%20bibliotek)

*Lenke til Facebook siden til Sametingets bibliotek, Les for meg!;* [*https://sametinget.no/sametingets-bibliotek/les-for-meg-sprak-fra-forste-stund/*](https://sametinget.no/sametingets-bibliotek/les-for-meg-sprak-fra-forste-stund/)

*Liŋka bokstart.no:i;* [*https://bokstart.no/*](https://bokstart.no/)